EUROPA-KOMMISSIONEN Bruxelles, den 7.6.2022 COM(2022) 258 final RAPPORT FRA KOMMISSIONEN TIL RÅDET 18. rapport om rapport om gennemførelse af Rådets forordning (EF) nr. 866/2004 af 29. april 2004 og om den situation, der følger af dens anvendelse, for perioden 1. januar til 31. december 2021

















RAPPORT FRA KOMMISSIONEN TIL RÅDET 18. rapport om rapport om gennemførelse af Rådets forordning (EF) nr. 866/2004 af 29. april 2004 og om den situation, der følger af dens anvendelse, for perioden 1. januar til 31. december 2021 Rådets forordning (EF) nr. 866/2004 om en ordning i henhold til artikel 2 i protokol nr. 10 til tiltrædelsesakten (i det følgende benævnt "forordningen om den grønne linje") trådte i kraft den 1. maj 2004. Den definerer de betingelser, på hvilke de EU‑retlige bestemmelser gælder for bevægelighed for personer, varer og tjenesteydelser hen over den linje, som adskiller de områder, hvor Republikken Cyperns regering ikke udøver faktisk kontrol, og de områder, hvor regeringen udøver faktisk kontrol. For at sikre at disse regler anvendes effektivt, blev deres anvendelsesområde udvidet til også at omfatte grænsen mellem de nævnte områder og det britiske baseområde Eastern Sovereign Base Area (ESBA). Denne rapport dækker perioden 1. januar til 31. december 2021. I rapporteringsperioden var Cypern fortsat ramt af covid-19-pandemien. I 2021 har Kommissionen ført en konstruktiv dialog med de relevante myndigheder i Republikken Cypern og forvaltningen i Sovereign Base Areas (SBA) om gennemførelsen af forordningen samt med det tyrkisk-cypriotiske handelskammer. 1. PERSONPASSAGE 1.1. Passage ved autoriserede overgangssteder Forordningen fastlægger de retlige rammer for passage for cyprioter, andre EU-borgere og tredjelandsstatsborgere, som krydser den grønne linje (i det følgende blot benævnt "linjen") ved autoriserede overgangssteder. I 2021 var der en stigning i både antallet af græsk-cyprioter og tyrkisk-cyprioter, som krydsede linjen, i forhold til året før. Ifølge data fra Republikken Cyperns politi ("CYPOL") blev det i rapporteringsperioden registreret, at 695 702 græsk-cyprioter (foregående år: 397 717) og 233 950 græsk-cypriotiske køretøjer (foregående år: 176 769) krydsede linjen fra de regeringskontrollerede områder til områder, hvor Republikken Cypern ikke udøver faktisk kontrol. I samme periode blev det registreret, at 513 291 tyrkisk-cyprioter (foregående år: 382 370) og 423 846 tyrkisk-cypriotiske køretøjer (foregående år: 225 735) krydsede linjen fra områder, hvor Republikken Cypern ikke udøver faktisk kontrol, til regeringskontrollerede områder. Antallet af ikke-cypriotiske EU-borgere og tredjelandsstatsborgere, der krydsede linjen, er også steget. I rapporteringsperioden var der 371 910 passager af ikke-cypriotiske EU-borgere og tredjelandsborgere i begge retninger (foregående år: 106 624). De ovennævnte tal fra CYPOL indbefatter ikke data om personer og køretøjer, der passerede ved Pergamos- og Strovilia-overgangsstederne fra den nordlige del af Cypern, som forvaltes af det britiske baseområde Eastern Sovereign Base Area ("ESBA"). For disse har ESBA registreret, at 200 625 (foregående år: 90 955) græsk-cyprioter og 119 527 (foregående år 53 604) græsk-cypriotiske køretøjer krydsede linjen til det nordlige Cypern. Samtidig blev det registreret, at 300 643 (foregående år 236 346) tyrkisk-cyprioter og 197 106 (foregående år: 155 955) tyrkisk-cypriotiske køretøjer krydsede linjen i den modsatte retning. Desuden passerede 228 950 ikke-cypriotiske EU-borgere og tredjelandsstatsborgere linjen i begge retninger. I 2021 var antallet af CYPOL-medarbejdere, der arbejdede ved overgangsstederne, 89 i forhold til 76 i 2020. De tal, som det tyrkisk-cypriotiske samfund har indsamlet i 2021, viser en stigning i antallet af passager af græsk-cyprioter til 1 013 778 (foregående år: 495 448) og græsk-cypriotiske køretøjer til 581 836 (foregående år: 278 338) fra det regeringskontrollerede område til Cyperns nordlige del. De viser også en stigning i antallet af passager af tyrkisk-cyprioter til 893 014 (foregående år: 685 671) og tyrkisk-cypriotiske køretøjer til 479 474 (foregående år: 361 363) i den modsatte retning. Ifølge de statistiske oplysninger krydsede 532 243 ikke-cypriotiske EU-borgere og tredjelandsstatsborgere linjen fra de regeringskontrollerede områder til den nordlige del af Cypern (foregående år: 335 934). Stigningen i passager menes at afspejle både den gradvise tilbagevenden til den normale hverdag efter det første år af pandemien og genåbningen af overgangssteder i løbet af året. Endvidere blev det registreret, at euroens fordelagtige vekselkurs i forhold til den tyrkiske lira tilskyndede græsk-cyprioter til at krydse linjen til de områder, hvor Republikken Cypern regering ikke udøver faktisk kontrol, for at foretage deres personlige indkøb. På den anden side var der også meldinger om, at kravet om fremvise dokumentation for sin covid-19-smittestatus ved overgangsstederne afholdt mange fra at krydse den grønne linje. I starten af rapporteringsperioden var visse overgangssteder stadig midlertidigt lukket. Overgangsstedet Ledra Street var midlertidigt lukket efter afgørelse af Republikken Cyperns ministerråd den 29. februar 2020. Overgangsstederne Lefka-Apliki, Deryneia og Kato Pyrgos-Karavostasi blev midlertidigt lukket af det tyrkisk-cypriotiske samfund. Efter en erklæring fra de to cypriotiske ledere gennem FN den 2. juni 2021 blev alle de andre overgangssteder genåbnet den 4. juni 2021. Set i lyset af den fortsatte covid-19-pandemi var der krav om, at personer, som krydsede den grønne linje i rapporteringsperioden, skulle fremvise dokumentation for deres sundhedstilstand, f.eks. vaccinationsattest eller resultat af covid-19-test. Disse krav ændrede sig i løbet af året i takt med pandemiens udvikling. De to samfunds fælles Tekniske Udvalg om Sundhed afgav en række erklæringer med henblik på at synkronisere disse krav, som Republikken Cypern og det tyrkisk-cypriotiske samfund tog hensyn til i forbindelse med vedtagelsen af foranstaltninger ved overgangsstederne med henblik på at undgå ensidige tiltag. Der blev rapporteret om lange køer ved flere overgangssteder. Disse blev tilskrevet behovet for både at tjekke coronapas og identitetsdokumenter. Myndighederne i Republikken Cypern tillader imidlertid stadig ikke tyrkisk-cypriotiske busser med EU-borgere at køre til de regeringskontrollerede områder, da ikke de er i besiddelse af dokumenter, som er udstedt af Republikken Cypern.

FN's fredsbevarende styrker på Cypern (UNFICYP) fortsatte med at lette begge samfunds trosudøvelse. 1.2. Irregulær migration hen over den grønne linje og asyl Tal fra CYPOL for 2021 viste en stigning i antallet af irregulære migranter, der krydsede linjen fra de områder, hvor regeringen for Republikken Cypern ikke udøver faktisk kontrol, til de regeringskontrollerede områder. I 2021 krydsede 9 812 irregulære migranter linjen i denne retning, mens de tilsvarende tal for 2020, 2019 og 2018 var 4 857, 7 409 og 4 451. De fleste irregulære migranter stammede fra Syrien (2 274), Nigeria (1 445), Den Demokratiske Republik Congo (1 202), Pakistan (838) og Cameroun (765). Spørgsmålet om irregulær migration giver fortsat anledning til alvorlig bekymring for myndighederne i Republikken Cypern. Ud af de 9 812 irregulære migranter søgte 87 % (foregående år: 81,5 %) om international beskyttelse i Republikken Cypern. De fleste ansøgere (1 902) var fra Syrien. CYPOL kunne ved hjælp af de samme kriterier som i tidligere år identificere personer, navnlig gennem oplysninger i deres rejsedokumenter og udtalelser fra migranterne selv. I henhold til denne vurdering var næsten alle migranter, der blev pågrebet i de regeringskontrollerede områder efter at have krydset linjen irregulært, tidligere ankommet til den nordlige del af Cypern fra Tyrkiet. Det tyrkisk-cypriotiske samfund meddelte, at der fortsat gøres en indsats i den nordlige del af Cypern for at forhindre irregulær migration. I 2021 blev 3 508 personer hindret i at passere linjen til de ikke-regeringskontrollerede områder i Cypern, og 1 325 personer , som var blevet pågrebet i den nordlige del af Cypern, blev udvist. Repræsentanter fra de to samfund mødtes i en fælles teknisk komité om kriminalitet og strafferetlige spørgsmål (Technical Committee on Crime and Criminal Matters "TCCCM"), som opererer i FN-regi. Som et supplement til denne komité gør de to samfund fortsat brug af et "fælles kommunikationsrum", som udgør et forum for udveksling af oplysninger om strafferetlige spørgsmål. CYPOL beskrev samarbejdet med andre af Republikken Cyperns relevante regeringskontorer og ESBA-administrationen som meget godt. Det britiske baseområde Eastern Sovereign Base Area (ESBA) I rapporteringsperioden anvendte ESBA-myndighederne fortsat de samme sundhedsmæssige krav ved overgangsstederne, som Republikken Cypern havde indført. Irregulær migration fra de ikke-regeringskontrollerede områder i Cypern via ESBA steg. I 2021 blev 165 migranter tilbageholdt efter at have krydset linjen irregulært. 2 488 personer, hvoraf de fleste var russiske statsborgere (559), blev forment ret til at passere. I overensstemmelse med de relevante bestemmelser i protokollen om de baseområder i Cypern, hvorover Det Forenede Kongerige Storbritannien og Nordirland udøver overhøjhed, til aftalen om Det Forenede Kongerige Storbritannien udtræden af Den Europæiske Union, nægtede ESBA-myndighederne at lade udenlandske statsborgere, som er ankommet via den nordlige del af Cypern, krydse den grønne linje. Disse personer blev henvist til overgangssteder uden for ESBA for at få deres dokumenter kontrolleret i henhold til Republikken Cyperns indrejsebetingelser. SBA-personale beskrev fortsat deres samarbejde med Republikken Cypern som værende fremragende. Uden for overgangsstederne gennemførte SBA-politiet risikobaserede, efterforskningsledede patruljeringer for at bekæmpe irregulær migration. Disse patruljeringer blev suppleret af SBA's told- og militærpersonale. I rapporteringsperioden blev der indsat droner for at overvåge ved den grønne linje, og der blev indkøbt og indsat to køretøjer med termisk kamera og to køretøjer med projektørlys. Fire "uautoriserede overgangssteder" i og omkring landsbyen Pergamos, som benyttes af lokalbefolkningen og af landbrugere, er særligt vanskelige at kontrollere. Som nævnt i tidligere rapporter giver disse "uautoriserede overgangssteder" fortsat anledning til bekymring, og der bør findes en passende løsning, som er i overensstemmelse med artikel 7 i protokollen om de baseområder i Cypern, hvorover Det Forenede Kongerige Storbritannien og Nordirland udøver overhøjhed. I rapporteringsperioden foretog SBA-myndighederne stikprøvekontrol af personer på veje, der føre hen til disse overgangssteder. 2. VAREPASSAGE 2.1. Handelsværdi I henhold til artikel 4 i forordningen om den grønne linje kan varer indføres fra ikkeregeringskontrollerede områder til regeringskontrollerede områder under forudsætning af, at de opfylder de kriterier, der er fastsat i artikel 4 , og ledsages af et dokument, der er udstedt af det tyrkisk-cypriotiske handelskammer. I henhold til artikel 8 i Kommissionens forordning (EF) nr. 1480/2004 aflagde det tyrkisk-cypriotiske handelskammer og Republikken Cyperns myndigheder hver måned en rapport om arten, mængden og værdien af varer, for hvilke der var udstedt ledsagedokumenter. Ifølge statistikker fra det tyrkisk-cypriotiske handelskammer beløb den samlede handelsværdi af varer, for hvilke der blev udstedt ledsagedokumenter, sig til 6 836 060 EUR (foregående år: 4 974 335 EUR). I forhold til 2020 svarer det til en stigning på 37 % i den samlede værdi af varer, for hvilke der blev udstedt ledsagedokumenter. Ifølge statistikker fra Republikken Cypern steg den samlede handelsværdi af varer med ledsagedokumenter, som passerede linjen, med 31 % til 6 151 022 EUR (foregående år: 4 693 898 EUR).

Selv om handelsstrømmen fra de regeringskontrollerede områder til den nordlige del af Cypern ikke er omfattet af forordningen om den grønne linje, faldt den med ca. 39 %, fra 694 281 EUR i 2020 til 420 253 EUR i 2021, ifølge tal fra Cyperns industri- og handelskammer (CCCI). Handelen fra de regeringskontrollerede områder til den nordlige del af Cypern udgør 6,8 % af handelen i den modsatte retning (14,8 % i 2020). Det tyrkisk-cypriotiske samfund fortsatte med at gøre brug af en handelsordning, som afspejler begrænsningerne i forordningen om den grønne linje. Tyrkisk-cypriotiske interessenter angav ønsket om at beskytte de lokale virksomheder som hovedårsagen hertil. Desuden kan varer kun handles fra de regeringskontrollerede områder til den nordlige del af Cypern, når der er udstedt en "importtilladelse". Denne handelsordning anvendes dog ikke altid konsekvent. 2.2. Varetype I 2021 var de handlede varer stort set de samme. Byggematerialer blev den mest handlede vare efterfulgt af plast, møbler og frisk fisk. Nye produkter, f.eks. store plader af polystyrenskum, stål og aluminiumsprofiler og stænger og ståldøre, kom til. 2.3. Uregelmæssigheder Republikken Cypern har gjort Kommissionen opmærksom på to særlige tilfælde af uregelmæssigheder, der har fundet sted i rapporteringsperioden. Det første tilfælde vedrørte en sending af gulerødder, hvorfra statens laboratorium udtog og kontrollerede prøver. Prøverne viste, at pesticidresterne linuron og triadimeno var over den tilladte grænse. Kommissionen underrettede det tyrkisk-cypriotiske handelskammer, som anmodede producenten om at træffe alle nødvendige foranstaltninger med henblik på at sikre fuld overholdelse af de relevante regler og standarder for sundhedsbeskyttelse. Det andet tilfælde vedrørte en sending af oliven, hvorfra statens laboratorium udtog og kontrollerede prøver. Prøverne viste, at pesticidresten cypermethrin var over den tilladte grænse. Kommissionen underrettede det tyrkisk-cypriotiske handelskammer. 2.4. Hindringer og vanskeligheder for varebevægelserne Der er fortsat hindringer for handel hen over linjen, hvilket efter Kommissionens og tyrkisk-cypriotiske aktørers opfattelse er en årsag til det nuværende begrænsede handelsniveau. Som nævnt i foregående rapporter er spørgsmålet om tyrkisk-cypriotiske erhvervskøretøjers passage over linjen til de regeringskontrollerede områder endnu ikke løst, og der er til dato ingen tyrkisk-cypriotiske erhvervskøretøjer over 7,5 ton, som har kunnet passere linjen, medmindre de var i besiddelse af dokumenter, som var udstedt af Republikken Cypern, og som var i fuld overensstemmelse med EU-retten. Republikken Cyperns myndigheder har meddelt Kommissionen, at de har indført tiltag til fremme af processen for, at tyrkisk-cyprioter kan få udstedt synsrapporter og erhvervskørekort. Det er Kommissionens opfattelse, at en løsning på spørgsmålet ville bidrage betydeligt til at øge handelen, da en sådan løsning ville lette transporten af varer. Den ville yderligere styrke kontakten mellem cypriotiske erhvervsdrivende og således bidrage væsentligt til at øge tilliden mellem de to samfund. Kommissionen vil fortsat samarbejde med Republikken Cyperns myndigheder og det tyrkisk-cypriotiske samfund med hensyn til at finde en løsning på denne problemstilling. Som rapporteret i tidligere år, tillader Republikken Cyperns myndigheder ikke forarbejdede fødevareprodukter og materialer, der kommer i berøring med fødevarer, at krydse linjen på grund af sundhedsvæsenets betænkeligheder ved fremstillingsprocessen i Cyperns nordlige del. Kommissionen har bekræftet over for Republikken Cypern, at det i henhold til den gældende lovramme er tilladt, at disse produkter krydser den grønne linje. Selvom Republikken Cyperns myndigheder udtager stikprøver af produkterne ved overgangsstederne til videre analyse i overensstemmelse med anvendelsen af forordningen om den grønne linje, bør myndighederne ikke forhindre alle forarbejdede fødevarer i at krydse linjen. Kommissionen beklager, at der i denne rapporteringsperiode ikke er gjort nogen fremskridt for at løse dette problem. Kommissionen er fortsat foruroliget over spørgsmålet om forarbejdede fødevarer og vil sammen med Republikken Cyperns myndigheder arbejde videre med dette spørgsmål. Som i de foregående år meldte tyrkisk-cypriotiske erhvervsdrivende fortsat om vanskeligheder med at afsætte deres produkter til butikker og med at reklamere for deres produkter og tjenester i de regeringskontrollerede områder, hvilket hæmmer handelen. De handlende rapporterer fortsat om tilbageholdenhed blandt græsk-cyprioterne med hensyn til at købe tyrkisk-cypriotiske varer. Derudover blev det nævnt, at handlende fra begge samfund oplever mange administrative problemer, når de ønsker at handle med det andet samfund. Tyrkisk-cyprioter, der handler på tværs af den grønne linje, oplever f.eks., at det er vanskeligt at åbne en konto i banker i de regeringskontrollerede områder. 2.5. SMUGLING AF VARER Smugling af varer er stadig udbredt og afspejler vanskelighederne ved at kontrollere de irregulære bevægelser på tværs af linjen. I 2021 foretog Republikken Cypern 1 518 beslaglæggelser af smuglervarer (foregående år: 494) en stigning på 207 %. Der var en stigning i smugling af landbrugsprodukter og dyre- og mejeriprodukter. Der var også en betydelig stigning i mængden af cigaretter og rulletobak, der blev beslaglagt af Republikken Cypern ved den grønne linje: 246 460 cigaretter og 165 160 g rulletobak (foregående år: 78 620 cigaretter og 103 135 g). Der blev også beslaglagt 55 470 elektroniske cigaretter og 79 025 g vandpibetobak. Der blev også beslaglagt alkohol, biler, brændstof, varer, der er i strid med intellektuelle ejendomsrettigheder, medicin og pesticider. Der blev indledt fire sager om smugling ved byretten. Smugling af små mængder cigaretter blev normalt håndteret ved at pålægge den pågældende person en administrativ sanktion og beslaglæggelse. I 2021 registrerede ESBA-myndighederne også en betydelig stigning i antallet af beslaglæggelser af smuglervarer i ESBA. Der var 516 beslaglæggelser i forhold til 138 i 2020. Hvad angår de traditionelle forsyninger til den tyrkisk-cypriotiske befolkning i landsbyen Pyla, som ligger i stødpudezonen (artikel 4, stk. 10, i forordningen om den grønne linje), blev mængderne af byggematerialer, fisk, cigaretter osv. kontrolleret og registreret af ESBA-administrationen. 2.6. Lettelse af handelen